Aueiden komitean lausunto aiheista "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle Kuudes ympäristöä koskeva Euroopan yhteisön toimintaohjelma 'Ympäristö 2010: Tulevaisuutemme valinta' - Kuudes ympäristöä koskeva toimintaohjelma"



Virallinen lehti nro 357 , 14/12/2001 s. 0044 - 0050



Alueiden komitean lausunto aiheista: - "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle Kuudes ympäristöä koskeva Euroopan yhteisön toimintaohjelma 'Ympäristö 2010: Tulevaisuutemme valinta' - Kuudes ympäristöä koskeva toimintaohjelma", ja - "Ehdotus: Euroopan parlamentin ja neuvoston päätös ympäristöä koskevasta yhteisön toimintaohjelmasta (2001-2010)" (2001/C 357/12) ALUEIDEN KOMITEA, joka ottaa huomioon komission tiedonannon kuudennesta ympäristöä koskevasta Euroopan yhteisön toimintaohjelmasta "Ympäristö 2010: Tulevaisuutemme valinta - Kuudes ympäristöä koskeva toimintaohjelma" sekä ehdotuksen Euroopan parlamentin ja neuvoston päätökseksi ympäristöä koskevasta yhteisön toimintaohjelmasta (2001-2010) (KOM(2001) 31 lopullinen - 2001/0029 COD), ottaa huomioon neuvoston 21. helmikuuta 2001 Euroopan yhteisön perustamissopimuksen 175 artiklan 3 kohdan nojalla tekemän päätöksen pyytää asiasta alueiden komitean lausunto, ottaa huomioon työvaliokuntansa 13. kesäkuuta 2000 tekemän päätöksen antaa lausunnon valmistelu valiokunta 4:n "maankäyttö, taajama-asiat, energia, ympäristö" tehtäväksi, ottaa huomioon yhteisön ympäristöä ja kestävää kehitystä koskevan poliittisen toimintaohjelman (viides ympäristöä koskeva toimintaohjelma), ottaa huomioon komission tiedonannon viidennen ympäristöä koskevan toimintaohjelman yleisarviosta (KOM(1999) 543 lopullinen), ottaa huomioon komission työasiakirjan aiheesta "Cardiffin ja Helsingin jälkeisiä uusia tulevaisuudennäkymiä", kertomus Eurooppa-neuvostolle ympäristöä ja kestävää kehittämistä koskevien näkökohtien yhdistämisestä yhteisön toimintaperiaatteisiin (SEK(1999) 1941), ottaa huomioon Euroopan unionin neuvoston päätelmät yhteisön ympäristöä ja kestävää kehitystä koskevan poliittisen toimintaohjelman yleisarviosta "Kohti kestävää kehitystä" (8072/2000), ottaa huomioon viidennen ympäristöä koskevan toimintaohjelman yleisarviosta antamansa lausunnon (CdR 12/2000 fin(1)), ottaa huomioon Euroopan ympäristöviraston vuonna 1999 laatiman selonteon "Euroopan unionin ympäristö vuosisadan vaihteessa", ottaa huomioon valiokunta 4:n toukokuun 3. päivänä 2001 hyväksymän lausuntoluonnoksen CdR 36/2001 rev., jonka esittelijä oli Edite Estrela (PSE, P), katsoo, että Euroopan unionista tehdyssä sopimuksessa edellytetään ympäristöasioiden sisällyttämistä yhteisön toimintaperiaatteisiin kestävän kehityksen takaamiseksi, hyväksyi 13. ja 14. kesäkuuta 2001 pitämässään 39. täysistunnossa (kesäkuun 13. päivän kokouksessa) seuraavan lausunnon yksimielisesti. 1. Yleistä 1.1. Alueiden komitea katsoo, etteivät kuudennesta toimintaohjelmasta julkaistu tiedonanto eikä sitä koskeva päätösehdotus heijasta riittävästi sitä tosiseikkaa, että vaikka viidennen toimintaohjelman voimassaoloaikana tietyillä osa-alueilla on jonkin verran edistytty, Euroopan ympäristön tila on heikentynyt lähes kaikista näkökohdista tarkasteltuna. 1.2. Alueiden komitea katsoo näin ollen, että kuudennen toimintaohjelman tulisi olla nyt esitettyä konkreettisempi ja toimivampi, jotta lainsäädäntöehdotuksessa edellytettäisiin sitovia päätöksiä. Ohjelmassa olisi määriteltävä täsmälliset tavoitteet ja päämäärät sekä ilmoitettava mahdollisuuksien mukaan tavoitemäärät ja -ajankohta, ja siinä tulisi esittää asianmukaiset arviointivälineet ja -osoittimet. 1.3. Edellä esitetyn perusteella alueiden komitea ilmaisee eriävän mielipiteensä komission tekemästä perusvalinnasta, jonka mukaan kuudennessa toimintaohjelmassa ei määritellä "tarkasti tarvittavia toimia ja toimenpiteitä". Komitea ehdottaa, että ohjelmaa täydennettäisiin siten, että se olisi todellinen toimintaohjelma. 1.4. Alueiden komitea katsoo, että kuudennen toimintaohjelman osia olisi selkiytettävä, koska ohjelma on osa laajempaa, kestävään kehitykseen tähtäävää strategiaa ja muodostaa sen ympäristöä käsittelevän osion. Euroopan unionin kestävään kehitykseen tähtäävä strategia on tarkoitus esitellä Eurooppa-neuvostolle kesäkuussa 2001. 1.5. Alueiden komitea korostaa sitä, että ympäristönäkökohdat on sisällytettävä kahteen muuhun kestävää kehitystä sivuavaan lähestymistapaan, jotka on esitelty Cardiffissa (talous) ja Lissabonissa (sosiaaliasiat/koulutus). 1.6. Alueiden komitea kannattaa ajatusta, jonka mukaan pitkälle edistyneestä ympäristönsuojelusta on paljon muitakin kuin ympäristöetuja. Esimerkkeinä mainittakoon innovaation, uusien markkinarakojen, kilpailukyvyn, kannattavuuden ja työllisyyden vauhdittaminen, ja ympäristönsuojelupolitiikalla voidaan vaikuttaa Lissabonissa pidetyssä huippukokouksessa asetettuun tavoitteeseen luoda Euroopan unioniin maailman kilpailukykyisin osaamiseen perustuva talous. 1.7. Alueiden komitea suhtautuu erittäin myönteisesti siihen, että kuudennen ympäristöohjelman voimassaoloaikaa on pidennetty kymmeneen vuoteen, koska tämä ajanjakso soveltuu entistä paremmin tulosten saavuttamiseen. Komitean käsityksen mukaan se kuitenkin vahvistaa tarvetta määritellä konkreettiset päämäärät ja osoittimet asianmukaisen väliarvioinnin ja seurannan toteuttamiseksi. 1.8. Alueiden komitea kehottaa esittämään komitealle ohjelman neljäntenä toimintavuonna laadittavan välikertomuksen ja viimeisenä vuonna laadittavan loppuarvion. 1.9. Alueiden komitea panee tyytyväisenä merkille, että uudessa toimintaohjelmassa on nähtävissä jälkiä lausunnosta, jonka komitea antoi viidennestä ympäristöohjelmasta. Ohjelmassa pyritään myös selvästi kartoittamaan paikallis- ja aluetason toimet ja erityisvastuualueet. 1.10. Alueiden komitea katsoo kuitenkin, että koska hajautettu hallinto on vastuussa sellaisista merkittävistä ympäristöasioista kuin vedenjakelusta ja -puhdistuksesta, jätehuollosta, kaupunkiliikenteestä tai maankäytöstä ja kaupunkisuunnittelusta, ja koska tämän hallintotason poliittisilla valinnoilla on välittömiä tai välillisiä vaikutuksia kaikkiin muihin ympäristökysymyksiin ilmastonmuutoksesta luonnonsuojeluun, terveyteen tai julkiseen tiedottamiseen, ehdotuksessa kuudenneksi toimintaohjelmaksi olisi tarkasteltava tätä seikkaa perusteellisemmin kiistattoman todellisuuden valossa. 1.11. Alueiden komitea kannattaa Euroopan komission nimenomaista pyrkimystä kehittää uusia foorumeita vuoropuhelulle ja kokemusten vaihdolle kansalaisten ja kaikkien asianosaisten kanssa. Alueiden komitea katsoo voivansa täydentää näitä uusia vuoropuhelufoorumeita ja katsoo, että komitean tehtävää vuoropuhelun täydentäjänä on vahvistettava. 1.12. Alueiden komitea suhtautuu erittäin myönteisesti aikomukseen sisällyttää kuudenteen toimintaohjelmaan kestävyyden edistäminen EU:n ehdokasvaltioissa. 1.13. Alueiden komitea pahoittelee sitä, ettei maankäytön yhteydessä ole käsitelty asianmukaisesti kaupunkiympäristön erityiskysymyksiä, jotka koskettavat 80:aa prosenttia Euroopan väestöstä. 1.14. Alueiden komitea yhtyy yleisesti ottaen strategisen lähestymistavan ensisijaisiin toimiin sekä kuudennen toimintaohjelman keskeisiin teemoihin. Tämä ei kuitenkaan estä komiteaa tarkastelemasta aiheita kriittisesti, kuten seuraavassa on tehty. 2. Strategista lähestymistapaa koskevia suosituksia 2.1. Alueiden komitea suosittaa, että komission tiedonannossa mainittu strategia, jonka mukaan direktiivien täytäntöönpanon merkittävimmät tai heikoimmat tapaukset julkaistaan, sisällytettäisiin asianmukaisesti päätösehdotukseen ja että tietojen julkaiseminen kattaisi mahdollisuuksien mukaan sekä lainsäädännön noudattamisen ja noudattamatta jättämisen alue- ja paikallistasolla että vapaaehtoisten sopimusten noudattamisen ja noudattamatta jättämisen. 2.2. Alueiden komitea muistuttaa tiettyihin direktiiveihin liittyvästä raportointivelvollisuudesta ja esittää toivomuksen, että kyseinen väline tarkistettaisiin yhteistyössä Euroopan ympäristöviraston kanssa, jotta se olisi nykyistä tarkoituksenmukaisempi. 2.3. Alueiden komitea suosittaa, että harkittaisiin nykyisen ympäristölainsäädännön ajantasaistamista ja täydentämistä sen lisäksi, että sen soveltamista parannetaan. Komitea kehottaa tarjoamaan paikallis- ja alueviranomaisille tilaisuuden osallistua yhteisön ympäristölainsäädännön laadintaan ja arviointiin. Komitea suosittaa niin ikään, että harkittaisiin erityistoimia, joilla parannetaan yhteisön lainsäädännön tunnettuutta, ymmärtämystä ja soveltamista alue- ja paikallishallinnossa. 2.4. Alueiden komitea suosittaa, että harkittaisiin yhteisön lainsäädännön täytäntöönpanoa koskevien hyvien käytänteiden verkoston IMPELin laajentamista kaikkien jäsenvaltioiden paikallis- ja aluetasolle. 2.5. Alueiden komitea suosittaa, että tarkastus- ja valvontastandardien kohentaminen ulottaisiin koskemaan paikallis- ja alueviranomaisten toimia, ja toteaa samalla, että tarkastuksesta ja valvonnasta on huolehdittava läheisyysperiaatteen mukaisesti mahdollisimman alhaisella hallinnon tasolla. 2.6. Alueiden komitea ehdottaa, että tuomioistuinten tuomioissa harkittaisiin nykyistä ankarampia rangaistuskeinoja, jos yhteisön ympäristödirektiivejä on rikottu. 2.7. Alueiden komitea katsoo, että ympäristönäkökohtien sisällyttämistä muihin politiikan lohkoihin on vahvistettava, ja ehdottaa, että Euroopan komissio edistäisi integrointia omissa toimintaperiaatteissaan, etenkin kuvailemalla alakohtaisissa strategisissa asiakirjoissaan erityisesti toimenpiteitä, joiden avulla ympäristönäkökohdat on sisällytetty perusluonteisiin aloihin, kuten liikenteeseen ja maatalouteen. 2.8. Alueiden komitea suosittaa lämpimästi, että määriteltäisiin konkreettiset keinot arvioida ja edistää ympäristökysymysten sisällyttämistä alakohtaisiin toimintaperiaatteisiin sekä jäsenvaltio- että alue- ja kuntatasolla. 2.9. Alueiden komitea ehdottaa, että kaikissa yhteisön ohjelmista rahoitettavissa alueellisissa tai alakohtaisissa hankkeissa tulisi harkita positiivisesti ympäristöpolitiikan sisällyttämistä konkreettisiin hankkeisiin. 2.10. Alueiden komitea kannattaa ympäristöverotuksen uudistamista verokantaa kiristämällä. Luonnonvarojen käytöstä on maksettava ja ympäristökustannukset on sisällytettävä hinnoitteluun, kun taas tuloverotusta on vastaavasti kevennettävä työllisyyden parantamiseksi. 2.11. Alueiden komitea tukee varauksettomasti saastuttaja maksaa -periaatteen soveltamista siten, että ympäristökustannukset sisällytetään tuotteiden hintoihin ja näin korjataan harhaanjohtava hintakuva. 2.12. Alueiden komitea kehottaa sisällyttämään päätösehdotukseen selkeitä toimia, jotka liittyvät johdonmukaisesti uusiin suuntaviivoihin, joita komissio on ilmoittanut soveltavansa ympäristöön vaikuttaviin valtion avustuksiin ja tukiin. 2.13. Alueiden komitea kannattaa yhteistyötä yritysten kanssa tuotteiden ekologisen kestävyyden parantamiseksi. Komitea kehottaa kuitenkin mainitsemaan selkeästi, että erityisesti alueet ja kunnat voivat tehdä yhteistyötä paikkakunnalla sijaitsevien yritysten ja teollisuuslaitosten kanssa. 2.14. Alueiden komitea kehottaa konkretisoimaan käynnistettävän yhdennetyn tuotepolitiikan päämäärät ja välineet. 2.15. Alueiden komitea kehottaa ottamaan ekotehokkuuden erityistoimenpiteiden ja -toimien keskeiseksi osatekijäksi ja laajentamaan Euroopan ympäristöviraston toimivaltaa tällä alalla. 2.16. Alueiden komitea kannattaa voimakkaasti ympäristömyötäisten julkisten hankintojen edistämistä ja suosittaa, että annettaisiin suuntaviivat, jotta Euroopan kaikki julkiset tahot komissiosta parlamenttiin sekä jäsenvaltioista paikallis- ja aluetason elimiin sitoutuisivat arvioimaan kyseisten tuotteiden ja palveluiden elinkaaren ja ympäristökestävyyden ennen julkisten hankintojen ja sopimusten tekoa. 2.17. Alueiden komitea kannattaa sitä, että jatkuvaa ja ajantasaista tiedottamista ympäristön tilasta paikallis- ja aluetasolla pidetään merkittävänä. Komitea kehottaa kuitenkin mainitsemaan päätösehdotuksessa selkeästi, mitä tietoa annetaan esimerkiksi saastepäästöistä ja niiden syistä, sekä käytettävät tiedotuskanavat, etenkin Internetin. 2.18. Alueiden komitea korostaa alueiden ja kuntien korvaamatonta välitystehtävää annettaessa kansalaisille ja kotitalouksille tietoa, koulutusta ja valistusta ympäristöstä ja parhaista ympäristökäytänteistä. Komitea kiinnittää huomiota siihen, että on syytä suunnitella ja kannustaa yhteistyötä ja kokemusten vaihtoa koulujen ja kansalaisjärjestöjen kanssa. 2.19. Alueiden komitea toteaa olevansa pettynyt siihen, että päätösehdotuksen strategisissa lähestymistavoissa kiinnitetään vain niukasti huomiota maankäyttöön, sekä kehottaa tarkistamaan ja laajentamaan strategista lähestymistapaa täydentämällä toimia siten, että kestävälle maankäytölle saadaan EU:ssa yleissäännöt ja kunnioitetaan samalla läheisyysperiaatetta. 2.20. Alueiden komitea suosittaa, että maankäytön ja kaupunkiympäristön kohentamista tuettaisiin paikallistasolla konkreettisin toimenpitein sekä vaihdettaisiin etenkin käytänteitä ja kokemuksia. Näin vaikutettaisiin erityisesti kaupunkiliikenteeseen ja saataisiin yksityisautoilu kuriin kaupungeissa. 2.21. Alueiden komitea suosittaa, että käytettäessä sellaisia yhteisön varoja, jotka vaikuttavat alueellisesti, olisi ensin arvioitava, vastaako varojen käyttö asianmukaisia maankäyttöstandardeja. 3. Ensisijaisia toimia koskevat suositukset Ilmastonmuutos 3.1. Alueiden komitea pitää myönteisenä sitä, että tälle tärkeälle aihekokonaisuudelle on asetettu määrälliset, ajalliset ja kunnianhimoiset tavoitteet, ja kannattaa ajatusta, jonka mukaan ilmastonmuutoksen ehkäiseminen on nähtävä innovaation, kilpailukyvyn ja ekotehokkuuden liikkeellepanijana. 3.2. Alueiden komitea suosittaa, että kuudennessa toimintaohjelmassa EU sitoutuisi vankasti toteuttamaan Kioton pöytäkirjassa esitetyt päämäärät sekä tämän jälkeen tarpeellisiksi katsotut päämäärät riippumatta siitä, mihin suuntaan asiasta käytävät kansainväliset neuvottelut kehittyvät. Näin taataan EU:n kansainvälinen johtoasema kyseisellä alalla ja se, että unioni hyötyy eduista, joita mukautuminen vähemmän kasvihuonekaasupäästöjä tuottavaan talouteen tuo muassaan. 3.3. Alueiden komitea suosittaa, että tutkittaisiin ja harkittaisiin sisäisiä rangaistusmekanismeja, kuten uhkasakkoja, jotka on suhteutettu tasoon, jolla kukin jäsenvaltio on mahdollisesti jättänyt noudattamatta lainsäädäntöä. Alueille tulisi antaa nykyistä aktiivisempi rooli siten, että ne laatisivat alueellisia suunnitelmia ja päämääriä kasvihuonekaasupäästöjen supistamiseksi. 3.4. Alueiden komitea kehottaa asettamaan päästöjen supistamiselle määrälliset tavoitteet ja päämäärät ilmastonmuutokseen eniten vaikuttavilla aloilla, erityisesti liikenteessä. 3.5. Alueiden komitea toistaa kannattavansa päästökauppajärjestelmän käynnistämistä. Komitea korostaa kuitenkin, että järjestelmä on ulotettava nimenomaisesti EU:n ehdokasvaltioihin. Komitea suosittaa kuitenkin toisaalta, että tällöin sovellettaisiin tuottajavastuulauseketta. 3.6. Alueiden komitea kannattaa energian verotustoimenpiteiden käyttöönottoa, mutta katsoo, ettei niitä tulisi kohdistaa ainoastaan kasvihuonekaasupäästöihin. Toimenpiteet tulisi ulottaa koskemaan eri energialähteiden kaikkia ympäristövaikutuksia, varsinkin ydinenergian tuottamia radioaktiivisia jätteitä. 3.7. Alueiden komitea osoittaa erityistä mielenkiintoa rakennusten ilmastoinnin energiansäästöön tähtäävää ensisijaista toimea kohtaan, koska se saattaa vaikuttaa kunnallishallintoon ja kaupunkiympäristöön. 3.8. Alueiden komitea toteaa, että alueilla ja kunnilla on oma tehtävänsä mukauduttaessa jonkinasteiseen ilmastonmuutokseen. Ne voivat valmistautua lievittämään ilmastonmuutoksen vaikutuksia paikallis- ja aluetasolla sekä tukemaan kansalaistiedotusta. Komitea suosittaa, että päätösehdotuksessa mainittaisiin selkeästi toimenpiteet, joiden avulla kaupunkien järjestyssääntö sopeutetaan nykyistä paremmin vastaamaan tätä tarkoitusta. Tällöin tulisi huomioida rakennusmääräykset ja infrastruktuuri sekä kaupunkien viheralueiden ja luonnonvaraisten alueiden lisääminen. Luonnonsuojelu ja biologinen monimuotoisuus 3.9. Alueiden komitea katsoo, että tämän asiakohdan tavoitteet on määriteltävä uudelleen asettamalla pääasialliset uhat niiden vakavuuden perusteella hierarkkiseen järjestykseen. Ensimmäisenä ja tärkeimpänä yleistavoitteena on mainittava selkeästi luonnon elinympäristöjen tuhoamisen ehkäiseminen sekä luonnolle ja biologiselle monimuotoisuudelle haitallisen maankäytön aiheuttamien muutosten torjuminen. 3.10. Alueiden komitea suosittaa, että tietyt luontoa ja biodiversiteettiä laaja-alaisemmat ensisijaiset toimet tai toimet, jotka liittyvät ainoastaan toissijaisesti kyseiseen alaan, sisällytettäisiin pikemminkin kuudennen toimintaohjelman muihin teemalohkoihin. Tällaisia seikkoja ovat etenkin koordinointitoimet onnettomuuksien ja luonnonkatastrofien yhteydessä, kaivosteollisuudessa tapahtuvien onnettomuuksien torjuminen sekä maaperän suojelu eroosiolta ja epäpuhtauksilta. 3.11. Alueiden komitea suosittaa, että toimissa, joiden avulla ympäristökysymykset on tarkoitus sisällyttää maatalouteen ja kalastukseen näitä koskevia yhteisiä politiikkoja tarkistettaessa, viitattaisiin erityisesti siihen, että tavoitteena on sisällyttää luonnonsuojelu sekä biologisen monimuotoisuuden ja siihen liittyvän kulttuuriomaisuuden vaaliminen pikemminkin edellä mainittuihin politiikan lohkoihin kuin yleiseen ympäristöpolitiikkaan. 3.12. Alueiden komitea suosittaa, että geenimuunnettuja organismeja koskevassa ensisijaisessa toimessa viitattaisiin erityisesti niiden luonnolle ja biologiselle monimuotoisuudelle aiheuttamien riskien arviointiin ja valvontaan. 3.13. Alueiden komitea suosittaa, että ryhdyttäisiin erityistoimiin ja -toimenpiteisiin Natura 2000 -verkon kehittämiseksi ja käyttöön ottamiseksi. Etenkin olisi harkittava keinoja myöntää alueiden hallinnointiin yhteisön osarahoitusta sen mukaan, miten tärkeä alue on yhteisön kannalta, ja ulotettaisiin Natura-verkosto käsittämään ehdokasvaltiot ja meriympäristö. 3.14. Alueiden komitea suhtautuu erittäin myönteisesti siihen, että metsät on sisällytetty tähän aihekokonaisuuteen, koska näin myönnetään metsien monikäyttöisyys ja arvo luonnonsuojelun ja biologisen monimuotoisuuden kannalta. Komitea kehottaa määrittelemään ensisijaiset toimet Euroopassa jäljellä olevien luonnontilaisten ja puolittain luonnontilaisten metsien suojelemiseksi ja ennallistamiseksi erityisesti ehdokasvaltioissa. 3.15. Alueiden komitea kannattaa sitä, että meriympäristölle on määritelty teemakohtainen strategia, ja suosittaa strategian ulottamista koskemaan rannikkoseutujen, rannikoiden ja suistoalueiden luontoa ja biologista monimuotoisuutta sekä erityisesti matkailuelinkeinon vaikutuksia ja innovatiivisen luontomatkailun tarjoamia mahdollisuuksia. 3.16. Alueiden komitea suosittaa ensisijaista toimea edistämään kaupunkiluontoa ja biologista monimuotoisuutta sekä pilaantuneiden tai aiheettomasti keinotekoistuneiden alueiden ja vesiväylien palauttamiseksi ennalleen. Erityistä huomiota on kiinnitettävä ilmastollisten ääri-ilmiöiden, kuten kuivuuden, tulvien tai maanvyöryjen seurausten torjunnasta ja lievittämisestä saataviin myönteisiin vaikutuksiin. 3.17. Alueiden komitea pahoittelee kansainvälisten toimien puutetta ja kehottaa harkitsemaan konkreettisia toimenpiteitä biologisen monimuotoisuuden suojelemiseksi maailmanlaajuisesti, varsinkin ottamalla käyttöön taloudellisia välineitä ja markkinoiden sääntelyvälineitä, joilla pannaan täytäntöön biologista monimuotoisuutta ja uhanalaisten lajien kauppaa koskevat YK:n yleissopimukset ja syvennetään niitä. Ympäristö ja terveys 3.18. Alueiden komitea muistuttaa, että Euroopan yhteisön perustamissopimuksen 152 artiklassa kehotetaan toimimaan siten, että "kaikkien yhteisön politiikkojen ja toimintojen määrittelyssä ja toteuttamisessa varmistetaan ihmisten terveyden korkeatasoinen suojelu". Niinpä alueiden komitea pitää tätä asiakokonaisuutta erittäin tärkeänä ja kannattaa ehdotettua yleistavoitetta, mutta pahoittelee sitä, ettei ympäristöä ja terveyttä ole käsitelty järjestelmällisesti. 3.19. Alueiden komitea muistuttaa, että erityisesti paikallis- ja aluetasolla on tärkeää antaa yleisölle jatkuvasti ajantasaista tietoa teollisuuden ja muiden lähteiden saastepäästöistä. Komitea pahoittelee sitä, ettei päätösehdotukseen ole enää sisällytetty tiedonannossa lueteltuja alan toimia. 3.20. Alueiden komitea suhtautuu erittäin myönteisesti tulevaa kemikaalistrategiaa koskeviin komission ehdotuksiin sekä mainintaan tarpeesta asettaa arvioinnille tarkoin määritellyt määräajat ja päivämäärät. Näin ollen komitea suosittaa, että määräajat ja päivämäärät mainittaisiin myös kuudennessa toimintaohjelmassa. 3.21. Alueiden komitea katsoo, että kuudenteen toimintaohjelmaan olisi niin ikään sisällytettävä kemikaalien turvallisuutta koskevien maa-, alue- ja paikkakuntakohtaisten suunnitelmien hyväksyminen. 3.22. Alueiden komitea kehottaa mieltämään kemiallisista aineista tehtyjen merkittävimpien kansainvälisten yleissopimusten noudattamisen ensisijaiseksi toimeksi. Tällaisia yleissopimuksia ovat esimerkiksi YK:n yleissopimus orgaanisista epäpuhtauksista tai OSPAR-yleissopimus meriympäristön suojelusta. 3.23. Alueiden komitea kannattaa yleistavoitetta vähentää torjunta-aineiden käyttöä ja katsoo sen olevan sopusoinnussa nykyistä kestävämmän, pikemminkin laatuun kuin määrään tähtäävän maatalouden harjoittamisen kanssa. Komitea pahoittelee kuitenkin sitä, että päätösehdotuksessa mainitut toimet kuvastavat ainoastaan osittain tiedonannossa kuvattuja toimia. Tämä pätee erityisesti torjunta-aineiden kestävään käyttöön tähtäävän strategian osatekijöihin. 3.24. Alueiden komitea katsoo, että vesivarojen kestävä käyttö olisi sisällytettävä luonnonvarojen kestävää käyttöä koskevaan aihekokonaisuuteen, koska veden laatua koskevat ehdotetut toimet kiteytyvät olennaisesti puitedirektiivin soveltamiseen vesialalla. 3.25. Alueiden komitea suosittaa, että käynnistettäisiin konkreettisia, innovatiivisia toimia veden laadun ja jakelun terveysvaikutusten kartoittamiseksi ja että paikallis- ja aluetasolla ryhdyttäisiin toimenpiteisiin vesivarojen kestävän ja tehokkaan hallinnoinnin edistämiseksi. Ympäristö- ja luonnonvarakustannukset, jotka liittyvät vesiympäristölle aiheutettuihin vahinkoihin tai haittavaikutuksiin, on sisällytettävä veden hintaan vesialan puitedirektiivin mukaisesti. 3.26. Alueiden komitea suosittaa, että ilmanlaadun parantamiseen tähtäävissä toimissa otettaisiin huomioon alueiden ja kuntien perusluonteinen tehtävä seurata tilannetta ja tiedottaa siitä yleisölle etenkin kaupunkien keskustoissa. 3.27. Alueiden komitea kannattaa suljettujen sisätilojen ilmanlaadun arviointia ja valvontaa, koska sillä saattaa olla merkitystä terveydelle ja kaupunkien elämänlaadulle. 3.28. Alueiden komitea pahoittelee sitä, ettei päätösehdotukseen sisälly melua koskevia toimia, ja suosittaa lämpimästi, että komission ehdottamaa meludirektiiviä täydennetään pikaisesti jatkodirektiivein, jotka koskevat erityisesti lentomelua tai liikennemelua sekä ylipäätään nykyistä äänettömämpien liikennevälineiden valmistusta ja tuotantoa. 3.29. Alueiden komitea pahoittelee sitä, ettei ympäristöä ja terveyttä käsittelevässä luvussa ole mainittu nimenomaisesti elintarvikkeiden turvallisuutta, josta unionin kansalaiset ovat nykyisin erityisen huolissaan. Luonnonvarojen kestävä käyttö ja jätehuolto 3.30. Alueiden komitea katsoo, että tässä luvussa mainituissa tavoitteissa olisi viitattava siihen, että luonnonvarojen kulutus ja jätteiden tuottaminen on pidettävä erillään, jotta kehitys olisi kestävää, pikemminkin kuin erotettava nämä seikat talouskasvusta. 3.31. Alueiden komitea suosittaa, että maaperän suojelua eroosiolta ja saastumiselta tarkasteltaisiin tässä aihekokonaisuudessa eikä luonnonsuojelun ja biologisen monimuotoisuuden yhteydessä ja että kohdassa olisi selkeä maininta saastuneen maaperän tervehdyttämisestä ja aavikoitumisen ehkäisemisestä. 3.32. Alueiden komitea pitää erittäin myönteisenä komission aikomusta lisätä paikallisviranomaisten osallistumista jätelainsäädännön laatimiseen ja tukea viranomaisten välistä kokemusten vaihtoa sekä parhaista käytänteistä tiedottamista. 3.33. Alueiden komitea katsoo, ettei jätteiden vapaa kuljettaminen yli rajojen saa olla ristiriidassa määritellyn hierarkian mukaisesti tehtyjen paikallisten eikä alueellisten jätteenkäsittelyä koskevien ratkaisujen kanssa. 3.34. Alueiden komitea yhtyy tavoitteeseen antaa etusija jätteiden syntymisen ehkäisemiselle ja sisällyttää se yhdennettyyn tuotepolitiikkaan. Komitea kehottaa mainitsemaan selkeästi, että kyseinen politiikka ulotetaan koskemaan yhteisön ulkopuolisista maista tuotavia tuotteita. 3.35. Alueiden komitea suosittaa, että kaikista markkinoille saatettavista tuotteista syntyviin lajiteltaviin tai kierrätettäviin jätteisiin sovelletaan järjestelmällisesti tuottajan vastuun periaatetta. Periaatteen piiriin on kuuluttava pakkausjätteiden, käytöstä poistettujen ajoneuvojen tai sähkö- ja elektroniikkajätteiden lisäksi myös käytetyt renkaat, paristot ja akut, tekstiilijätteet, rakennus- ja purkujätteet sekä tietyt vaaralliset talousjätteet. Tuottajavastuun tulisi periaatteessa olla tuottajakohtainen eikä sitä saisi jakaa kaikkien tuottajien kesken. Näin tuottajia kannustetaan ympäristöystävällisempien tuotteiden kehittämiseen. 3.36. Alueiden komitea suhtautuu erittäin myönteisesti siihen, että tiedonannossa viitataan määrällisiin päämääriin ja päivämääriin, joihin mennessä jätteet on ehkäistävä ja kierrätettävä. Komitea kehottaa sisällyttämään samat päämäärät asianmukaisesti päätösehdotuksen ensisijaisiin tavoitteisiin. 3.37. Alueiden komitea pitää myönteisenä sitä, että jätteiden kierrätykselle annetaan etusija. Erityisen myönteisiä ovat rakennus- ja purkujätteitä sekä luonnossa hajoavia jätteitä koskevat toimenpiteet. Komitea ehdottaa harkitsemaan kannustimia orgaanisten jätteiden lajittelemiseksi kompostoitaviksi. 3.38. Alueiden komitea kehottaa tarkistamaan lietelainsäädäntöä erityisesti siten, että lietteen saastuneisuusasteen mittaamiseen käytettävät menetelmät yhdenmukaistetaan. 4. Kansainväliset kysymykset 4.1. Alueiden komitea suosittaa lämpimästi, että toimessa, jonka avulla on tarkoitus käynnistää vuoropuhelu EU:n ehdokasvaltioiden kanssa, viitataan selkeästi paikallis- ja alueviranomaisten osallistumiseen kyseiseen vuoropuheluun. Yhteistyö ja kokemusten vaihto ovat erityisen tervetulleita kaupunkisuunnittelun ja julkisen liikenteen alalla. 4.2. Alueiden komitea pahoittelee sitä, että päätösehdotuksesta on poistettu EU:n naapurivaltioiden ympäristönsuojelun tukitoimet, jotka mainitaan tiedonannossa. 4.3. Alueiden komitea kehottaa asettamaan selkeästi EU:n ulkopuoliset painopisteet siten, että yleismaailmallisia vapaakauppasopimuksia tehdään vain sillä ehdolla, että ympäristöä koskevia kansainvälisiä yleissopimuksia noudatetaan ja arvioidaan tulevien sopimusten vaikutukset kestävään kehitykseen. 4.4. Alueiden komitea kannattaa aikomusta lujittaa kansainvälistä ympäristöhallintoa ja suosittaa, että tuetaan varsinaisen kansainvälisen ympäristöjärjestön perustamista. Alueiden komitea kehottaa ilmoittamaan selkeästi, mitä toimia ja toimenpiteitä tarkoitusta varten kehitetään ja miten vahvistetaan Yhdistyneiden Kansakuntien ympäristöohjelmaa. 4.5. Alueiden komitea kannattaa lämpimästi tarvetta määritellä vuonna 2002 järjestettävän kestävän kehityksen maailmanlaajuisen huippukokouksen (Rio + 10) päämäärät ja toimenpiteet, joihin huippukokous antaa aihetta. Komitea kehottaa tarjoamaan alueille ja kunnille tilaisuuden osallistua tavoitteen toteuttamiseen, etenkin Agenda 21:n arviointiin ja seurantaan paikallistasolla. 5. Osallistuminen ja tieto 5.1. Alueiden komitea suhtautuu erittäin myönteisesti tavoitteeseen edistää avointa hallintoa ja jaettua vastuuta tarjoamalla kaikille osapuolille mahdollisuus osallistua toimintaan ja käydä laajaa vuoropuhelua. Komitea toteaa toistamiseen alueiden ja kuntien erityisaseman kansallisen ja eurooppalaisen ympäristöpolitiikan toteuttajina sekä kansalaisten läheisimpinä edustajina ja tiedotustahoina. 5.2. Alueiden komitea muistuttaa, että alueet ja kunnat tekevät merkittävää työtä kerätessään tietoja ympäristöongelmista, niiden maantieteellisestä jakautumasta sekä paikallisista ja alueellisista sosioekonomisista vaikuttimista. Komitea kehottaakin tarjoamaan alueille ja kunnille tilaisuuden osallistua jo varhaisessa vaiheessa kaikkiin toimiin, joilla lisätään tietämystä ympäristön tilasta tai edistetään ympäristötiedon levittämiseksi kehitettyjä hyviä käytänteitä. 5.3. Alueiden komitea kehottaa tukemaan paikallis- ja alueviranomaisten suunnittelemia ja toteuttamia hankkeita, joiden tarkoituksena on tuottaa päättäjille ja yleisölle suunnattavaa tietoa ja harjoittaa tietojen vaihtoa sekä organisoida yleisön osallistumista ympäristökysymysten käsittelyyn. 5.4. Alueiden komitea suosittaa, että tiedotusjärjestelmää tarkistettaessa ja selontekoja laadittaessa harkittaisiin mahdollisuutta arvioida kuntien, alueiden ja jäsenvaltioiden toimivallan jakoa asiasta tiedottamisessa. EU:n ympäristön tilaa kuvaavien selvitysten ja osoittimien on oltava johdonmukaisia, tehokkaita ja luotettavia. Siksi Eurostatin tulisikin kehittää uusi, ympäristökorjattu BKT, jossa otetaan huomioon ympäristötekijät ja energiankulutus ja jota voitaisiin käyttää yhdessä tavallisen BKT:n kanssa Euroopan unionin hyvinvoinnin mittaamiseen. Bryssel 13. kesäkuuta 2001. Alueiden komitean puheenjohtaja Jos Chabert (1) EYVL C 317, 6.11.2000, s. 1.